પાછળ ઈન્કમટેક્ષવાળો પડ્યો હોય, ખુલ્લા ઈજેક્શન સાથે ડૉક્ટર પાછળ દોડતો હોય, હડકાયું કૂતરું કે વોટ માટે પાછળ પડેલો ચૂંટણીનો ઉમેદવાર હોય, વીમાની પોલિસી વળગાડવા પાછળ પડેલો એજન્ટ - આવા બધામાંથી બચવા મથતા હોય. આમાં પાછા ઝડપથી ચાલવાવાળા અને તો વળી મારા જેવા મંદ ગતિએ લટાર મારનારાઓ પણ ખરા. એક જ સોસાયટીમાંથી આવતા બગીચાપ્રેમીઓ મંડળી જમાવીને બેસી જાય છે. તેમાં જાતજાતની ચોવટ, પંચાત, કૂથલીઓ કોઈ કોઈ નિવૃત્ત નવરાઓ શાયરીઓ લખી લાવી મુશાયરાનો માહોલ ઊભા કરવાનાં વલખાં મારે છે. દરેક મંડળીનો એક બની બેઠેલા આગેવાન હોય છે જેને બગીચાની બહાર કોઈ પૂછતું નથી. ફક્ત પ્રેક્ષક જ નહીં, શ્રોતા પણ છું. જુદી જુદી મંડળીના વાર્તાલાપ સાંભળવા ટીવીની ચેનલોની જેમ હું બાંકડા બદલતો રહું છું. હું કોઈની સાથે વધારે મિક્સ થતો નથી. મિક્સ થઈએ તો એકાદ મંડળીમાં ફિક્સ થઈ જઈએ. બગીચાનાં બીજાં પાત્રોને જોવા સાંભળવાની મજા ગુમાવવી પડે. મને. ચેનલો બદલવાનું ગમે છે. કકળાટીઆ સિરીયલો તો ગમે જ નહીં. બાંકડો બદલી જ નાખવાનો.